## Sanitat trasllada a la població recomanacions per a evitar complicacions de salut per la pols suspesa en l’aire en les zones afectades

*** Les recomanacions estan dirigides a la població en general i es recalca que les persones vulnerables eviten tasques de neteja
* S’insistix en la necessitat d’usar la mascareta en les labors de neteja, tant en interiors com en l’exterior
* Les recomanacions han sigut aprovades pel Grup de Coordinació de la Resposta de Salut Pública, en la qual participen experts de la Conselleria de Sanitat i del Ministeri de Sanitat**

El Grup de Coordinació de Salut Pública acorda traslladar a la població una sèrie de recomanacions per a evitar complicacions de salut, que puguen derivar-se per un possible augment de la pols suspesa en l’aire. Tot això, a conseqüència del moviment dels llots secs acumulats després de les riuades produïdes per la DANA.

Les recomanacions estan dirigides a la població en general i es recalca que les persones vulnerables (xiquets/etes, persones d’edat avançada, dones embarassades, o persones amb malalties agudes o cròniques, com asma), eviten fer tasques de neteja.

A més, s’insistix en la necessitat d’usar la mascareta per a estos treballs, tant en interiors com en l’exterior, com ja s’ha aconsellat des de l’inici.

D’altra banda, s’insta a reduir tota activitat a l’aire lliure que no siga necessària, mentres es mantinguen els problemes de qualitat de l’aire relacionats amb la pols en suspensió en els municipis afectats.

Així mateix, en el cas de les persones pertanyents a grups de risc o especialment sensibles, es recomana evitar l’estada prolongada a l’aire lliure.

Finalment, es recorda la conveniència de seguir meticulosament el pla de tractament mèdic, si és el cas, i acudir a un servici d’urgències si l’estat de salut empitjora.

El Grup de Coordinació de la Resposta de Salut Pública està format per experts en salut pública i epidemiologia de la Direcció General de Salut Pública de la Generalitat Valenciana, juntament amb el Centre de Coordinació d’Alertes i Emergències Sanitàries (CCAES) i la Direcció General de Salut Pública del Ministeri de Sanitat, l’Agència Espanyola de Seguretat Alimentària i Nutrició (AESAN) i l’Institut Carles III.

Este grup es reunix diàriament des que es constituïra el passat dia 3 de novembre, després de la reunió mantinguda el dia anterior entre el conseller de Sanitat, Marciano Gómez i la ministra de Sanitat, Mónica García, juntament amb membres dels seus respectius equips.

Informació disponible en: [Recomanacions de Salut Pública després de les inundacions](https://www.san.gva.es/ca/web/sanidad/actuaciones-dana/salud-publica).

Fecha: 18/11/2024